Jordan veg dapper voort: Hoërisiko-chemoterapie amper verbyJordan en sy ma Yolandi. Foto’s: Phillip Bruwer Jordan Pelser (4) ondergaan oor twee weke sy laaste ronde hoërisiko-chemoterapie, waarna ŉ lang pad nog voorlê in die stryd teen sy skaars, maar uiters aggressiewe kanker. Jordan is in Maart vanjaar met Burkitt-leukemie gediagnoseer. Dit veroorsaak dat te veel witbloedselle in die bloed en beenmurg vorm. Hy is sedertdien in en uit die Unitas-hospitaal in Centurion om chemoterapie, bloed- en bloedplaatjie-oorplasings te ontvang. “Daar is ŉ 50% kans dat sy kanker ná die hoërisiko-chemoterapie kan terugkeer, en as dit die geval is gaan hy ŉ beenmurgoorplanting benodig,” het Jordan se ma, Yolandi, Dinsdag aan Maroela Media gesê. Yolandi en Jordan se trust, Jordan’s Brave Journey, moedig Suid-Afrikaners aan om as beenmurgskenkers te registreer. “Chris, Jordan se boetie, se beenmurg is reeds getoets, maar is nie geskik vir Jordan nie. Omdat sy kanker kan terugkeer terwyl hy vir die volgende twee jaar instandhoudingschemoterapie ontvang, wil ons vir die wis en die onwis nou al ŉ geskikte beenmurgskenker soek,” het sy bygevoeg. “Dit is glad nie moeilik of pynvol om jou beenmurg te registreer of te skenk nie. Dit is basies soos bloedskenk. Beenmurg van geskikte skenkers kan van ŉ persoon se bloed versamel word. Daar word nie lumbale punksies gedoen nie,” het Yolandi verduidelik. Sy het gesê selfs al keer Jordan se kanker nie terug nie, is daar steeds talle kinders in Suid-Afrika wat beenmurgoorplantings benodig. Twee van dié kinders, waaronder ŉ 15 maande oue baba, word by die Unitas-hospitaal behandel. “Almal kan deur beenmurgskenkings ŉ kind se lewe red.” Klik hier om ŉ beenmurgskenker te word. Jordan se trust het op 13 September ŉ bloedskenkgeleentheid gehou as deel van ŉ bewusmakingsveldtog vir kinders met kanker. Nagenoeg 50 mense het tydens die geleentheid bloed- en bloedplaatjieskenkings gedoen. Die sanger Jay en Mnr. Suid-Afrika John Owens, was ŉ paar van die bekendes wat die dag ondersteun het en bloed geskenk, of hul hare vir kankerlyers gekleur het.